Muista nämä aineisto- tai dokumenttitehtävään vastatessasi:

Karttatehtävä
1.	Katso, esitetäänkö kartta historiallisena dokumenttina vai onko sen tarkoitus yksinomaan kuvata aihettaan.
2.	Tutki otsikot ja kartan selitteet.
3.	Poimi huolellisesti kartan esittämät tiedot.
4.	Järjestä havaintosi ja esitä ne vastauksessasi selkeästi ja riittävän yksityiskohtaisesti.
5.	Tarkista, että olet vastannut siihen, mitä kysytään.

Tekstidokumenttitehtävä
1.	Tutki dokumentista annetut tiedot: Millainen dokumentti on kyseessä? (kirje, sopimus yms.)
2.	Mitä yksityiskohtia havaitset dokumentin sisällöstä? Liitä dokumentti omaan aikaansa.
3.	Lue dokumentti ajatuksella läpi: Mikä on sen pääsisältö?
4.	Vastaa kysymykseen siten, että dokumentti on vastauksessa kiinteästi mukana.
5.	Mieti dokumenttia lähdekritiikin näkökulmasta (Forum I, s. 10).

Kuvadokumenttitehtävä
1.	Tutki kuvasta annetut tiedot: Minkä tyyppinen kuva on kyseessä? (maalaus, pilakuva yms.)
2.	Ajoita kuva ja mieti, mitä muistat kyseisestä aikakaudesta ja mihin tapahtumaan kuva liittyy.
3.	Tulkitse kuvaa: Minkälaisen kuvan se antaa kohteestaan?
4.	Poimi kuvasta tarkasti yksityiskohtia, jotka voit liittää vastaukseesi. Miten kuvan yksityiskohdat tukevat sen pääsanomaa?
5.	Mieti, mitä kuvan laatija on halunnut sillä sanoa eli muista lähdekritiikki.

Taulukko-/tilastotehtävä
1.	Katso ensin ulkoiset tiedot, kuten otsikot ja sarakkeiden selitykset.
2.	Tutki, onko luvut esitetty absoluuttisina vai suhteellisina.
3.	Mieti, mikä on taulukon tai tilaston pääsanoma ja onko nähtävissä poikkeamia siitä.
4.	Tuo havaintosi esiin riittävän yksityiskohtaisesti. Älä vain toista, vaan myös selitä havaintojasi.
5.	Selitä havaintosi ja mieti, onko vastauksessa syytä nostaa esiin myös lähdekritiikki.

Ristiriitatehtävä
1.	Tutki dokumentteja ensin itsenäisesti niiden luonteen vaatimalla tavalla (teksti, kuva yms.).
2.	Mieti, mikä ristiriita dokumenttien välillä on.
3.	Poimi yksityiskohtaisia esimerkkejä ristiriidasta.
4.	Laadi vastaus siten, että dokumentit ovat siinä kiinteästi mukana
5.	Mieti dokumentteja lähdekritiikin näkökulmasta, näin löytyy usein myös selitys ristiriitaan.

Dokumentin tunnistamistehtävä
1.	Tutki dokumentin yleiset tiedot: Auttavatko ne esimerkiksi ajoittamaan dokumenttia?
2.	Tutki dokumentti huolellisesti: Mikä on sen pääsisältö?
3.	Mitkä yksityiskohdat auttavat tunnistamaan dokumentissa kuvattua ilmiötä tai tapahtumaa?
4.	Tuo havaitsemasi tiedot yksityiskohtaisesti vastauksessa esiin ja perustele johtopäätöksesi.
5.	Mieti dokumentteja lähdekritiikin näkökulmasta.